Il-Papa Franġisku llum jibda l-vjaġġ tiegħu lejn il-Kolombja fejn se jdum sa nhar it-Tnejn li ġej. Dan hu l-20 vjaġġ tal-Papa barra mill-Italja. Din se tkun it-tielet żjara minn Papa f'dan il-pajjiż tal-Amerika t'Isfel. Fl-1964, il-Papa Pawlu VI u fl-1986, il-Papa San Ġwanni Pawlu II ukoll kienu żaru dan il-pajjiż. Għal Jorge Bergoglio din se tkun it-tielet darba li se jżur il-Kolombja. L-ewwel darba kienet fl-1970 meta kien għadu saċerdot u t-tieni darba meta kien Isqof u attenda għal laqgħa tal-Konferenza Episkopali tal-Amerika Latina. Bla dubju ta' xejn li d-dinja se tħares lejn din iż-żjara minn perspettiva politika billi bħalissa l-Kolombja qed titħabat biex ittemm b'suċċess proċess ta' paċi wara 52 sena ta' konflitti nterjn bejn il-Gvern u r-ribelli tal-Grupp FARC li matulhom inqatlu 260,000 persuna, 60,000 oħra li ħadd ma jaf x'sar minnhom u aktar minn seba' miljuni kellhom jaħarbu minn djarhom. Għalhekk din iż-żjara qed issir f'mument kruċjali fl-imsemmi proċess għall-paċi li kiemm il-Knisja Kattolika fil-pajjiż kif ukoll il-Papa Franġisku appoġġjaw bis-sħiħ. Madankollu l-Uffiċċju Stampa tal-Vatikan saħaq li bħal dejjem in-natura tal-vjaġġ kienet waħda pastorali li se tara l-Papa iwassal il-messaġġ tal-Evanġelju lil dan il-pajjiż li fil-parti l-kbira tiegħu hu wieħed kattoliku. Matul il-ħamest ijiem li se jagħmel, il-Papa se jkun bażat fil-kapitali Bogota, iżda kulljum se jżur bliet differenti li jinkluduVillavicencio, Medellin u Cartagena. Hu se jiltaqa' kemm ma' mexxejja tal-Knisja kif ukoll mal-mexxejja tal-pajjiż kif ukoll ma' gruppi ta' familji, persuni b'diżabilita', vittmi tad-droga, foqra, ma' grupp magħmul minn ex-gwerillieri, mal-Isqfijiet, saċerdoti, sorijiet u lajċi. Waqt li jkun f'Villavicencio il-Papa Franġisku mistenni jibbeatifika żewġ saċerdoti kattoliċi maqtula fil-gwerra ċivili filwaqt li f'Cartagena se jżur u jitlob fil-Knisja ta' San Pietru Claver. F'kull waħda mill-erbat ibliet li se jżur il-Papa se jqaddes għall-poplu u fl-omeliji tiegħu mistenni jitratta kwestjonijet bħalma huma il-kura tal-ħolqien, is-saħħa tar-rikonċiljzzjoni, id-difiża tal-ħajja u d-dinjita' u d-drittijiet umani. Mill-Kamra tal-Aġbarijiet ta' Radju Marija Tista' ssegwi il-Vjaġġ kollu tal-Papa Franġisku minn fuq il-Laikos ...
Jibda l-Vjaġġ Appostoliku tal-Papa fil-Kolumbja